Diari Oficial de la Generalitat Valenciana


Sumari del DOGV 4309, del 07-08-2002 (2002/8658)

ORDE de 30 de juliol de 2002, de la Conselleria de Medi Ambient, per la qual s'establix el règim de subvencions a ajuntaments i mancomunitats per a la realització de treballs dirigits a la implantació i desenrotllament de l'Agenda 21 local.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4309

Data del DOGV
:   07-08-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/8658


Data del document
:   30-07-2002

Organisme emissor
:   Conselleria de Medi Ambient

Tipus de document
:   Ordre

Correcció d'errades

 Descriptors 

:   * administració local
    * política de medi ambient
    * suport econòmic
    * desenvolupament sostenible
    * associació de municipis
    * programa d'actuació

ORDE de 30 de juliol de 2002, de la Conselleria de Medi Ambient, per la qual s'establix el règim de subvencions a ajuntaments i mancomunitats per a la realització de treballs dirigits a la implantació i desenrotllament de l'Agenda 21 local. [2002/8658]
  
Les estratègies locals de desenrotllament sostenible constituïxen la resposta a la crida que la comunitat internacional va realitzar en la Conferència de Nacions Unides sobre Medi Ambient i Desenrotllament, celebrada al 1992 a Río de Janeiro, per la qual es reconeix a les autoritats locals la importància del paper que poden representar en l'adopció de nous models de desenrotllament que facen compatibles el benestar social i econòmic amb la protecció i millora del medi ambient local i global. Estos nous models es basen en l'Agenda 21, un programa d'acció adoptat a l'esmentada cimera de Río de Janeiro, i en el qual s'hi inclouen una sèrie de mesures de tota mena a favor de la sostenibilitat. A Europa, un nombre creixent de pobles i ciutats s'estan adherint a la Carta d'Aalborg ?compromís adoptat al 1994 per a l'aplicació de l'Agenda 21 a escala local, fruit de la Primera Conferència Europea sobre Ciutats Sostenibles- i s'estan integrant així mateix en la Campanya Europea de Ciutats Sostenibles.
  
Des de fa diversos exercicis, la Conselleria de Medi Ambient ve establint un règim d'ajudes a entitats locals, que té com a objecte promoure i facilitar els processos de disseny, formulació i execució de les Agendes 21 locals en l'àmbit dels municipis i mancomunitats de la Comunitat Valenciana. Estes ajudes, plasmades inicialment a través de les ordes genèriques de subvencions destinades a projectes d'educació ambiental als municipis inclosos dins d'espais naturals protegits, foren objecte posteriorment d'un programa específic dirigit a subvencionar la realització d'auditories ambientals per ajuntaments i mancomunitats, universitats i altres ens públics.
  
A hores d'ara, i en part gràcies a estes ajudes, el nombre d'entitats locals que, a la Comunitat Valenciana, han fet palés el seu compromís amb el canvi de paradigma que representa el desenrotllament sostenible no ha deixat d'augmentar, com demostra l'evolució de pobles i ciutats valencianes signants de la Carta d'Aalborg. Tot i això, són encara escassos els exemples de municipis valencians on este compromís inicial s'haja vist culminat mitjançant l'establiment i l'execució d'accions concretes dirigides a millorar qualsevulla dels aspectes de l'actual model de desenrotllament. La complexitat del propi procés de confecció d'Agenda 21 Local, amb les seues dificultats inherents, i les característiques de la major part de les problemàtiques que, al llarg d'este procés, es posen de manifest, fan que moltes vegades resulte difícil plasmar els treballs de disseny en accions. En última instància, l'objectiu del procés d'Agenda 21 Local no és dotar-se de més o menys documents teòrics, sinó encetar estratègies de canvi que siguen fruit de la discussió i el consens i que, una vegada posades en marxa, puguen ser objecte d'avaluació respecte dels seus efectes i conseqüències reals.
  
En este sentit, i sense menystenir en cap cas la importància de les fases inicials (o documentals) de les Agendes 21 Locals, sobretot en qüestions tan rellevants com la imprescindible participació ciutadana, la possibilitat de comptar amb mesures pràctiques d'aplicació dels seus principis en l'àmbit municipal adopta una especial importància en el context actual pel seu paper exemplificador. Disposar de referències concretes de municipis que estiguen aplicant sobre el seu àmbit territorial accions cap a la sostenibilitat ha de representar un incentiu afegit per a aquelles entitats locals que, per qualsevol raó, es troben encara en la fase de disseny o implementació dels seus plans d'acció local.
  
Per esta raó, la present convocatòria té com a objectiu incentivar la formulació i l'aplicació, per part de l'administració local, dels instruments que afavorixen la transició cap a la sostenibilitat, entre els quals destaquen les estratègies locals de desenrotllament sostenible en el marc de l'Agenda 21, i l'aplicació pràctica de les mesures derivades del seu procés de confecció.
  
En virtut de tot això, fent ús de les atribucions que em conferix l'article 35 de la Llei 5/1983, de Govern Valencià, així com l'article 47 de la Llei d'Hisenda Pública de la Generalitat Valenciana, aprovada per Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Primer
  
Convocar per a l'exercici 2002 la concessió de subvencions als ajuntaments i mancomunitats de la Comunitat Valenciana per al disseny, desenrotllament o execució d'estratègies locals de desenrotllament sostenible en el marc de l'Agenda 21.
  
Segon
  
Aprovar les bases per les quals es regirà la present convocatòria de subvencions i que figuren com a annex a esta orde.
  
Tercer
  
L'import global màxim de les ajudes suma 42.360 euros, a càrrec de l'aplicació pressupostària 11.35.890.96.8, línia de codi comptable T2938, dels pressupostos de la Generalitat Valenciana per al 2002.
  
Quart
  
El termini de presentació de sol·licituds per a la present convocatòria serà d'un mes a partir de l'entrada en vigor de la present orde.
  
Cinqué
  
En tot allò no regulat per esta orde, se seguirà el que es disposa en el Decret Legislatiu de 26 de juny de 1991, de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
  
DISPOSICIONS FINALS
  
Primera
  
Es faculta la directora general de Planificació i Gestió del Medi per a dictar les disposicions necessàries per al desenrotllament i execució del que es disposa en esta orde.
  
Segona
  
La present orde entrarà en vigor el dia següent al de la seua publicació en el Diari Oficial de la Generalitat Valenciana.
  
Tercera
  
Contra la present orde, que posa fi a la via administrativa, s'hi podrà interposar un recurs contenciós administratiu en el termini de dos mesos a comptar del dia següent al de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que s'establixen els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí de la interposició del recurs potestatiu de reposició davant l'autoritat que dicta l'acte, en el termini d'un mes des del dia següent al de la seua publicació, d'acord amb el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
València, 30 de juliol de 2002
  
El conseller de Medi Ambient,
  
FERNANDO MODREGO CABALLERO
  
ANNEX
  
Bases que regulen la convocatòria de subvencions a ajuntaments i mancomunitats per a la realització de treballs dirigits a la implantació i desenrotllament de l'Agenda 21 local en l'exercici 2002.
  
1. Objecte
  
És objecte del present programa de subvencions el disseny d'estratègies locals de sostenibilitat en el marc de l'Agenda 21, per ajuntaments i mancomunitats de la Comunitat Valenciana. L'Agenda 21 local constituïx un procés d'ajust permanent dels factors que conformen el model de desenrotllament local als principis de la sostenibilitat, basat en la responsabilitat compartida, la participació social i el consens.
  
2. Entitats beneficiàries
  
Podran ser beneficiaris d'estes subvencions els ajuntaments i mancomunitats de la Comunitat Valenciana.
  
3. Actuacions subvencionables
  
Es podran concedir ajudes per a qualssevulla de les actuacions de disseny de les estratègies locals de sostenibilitat o Agenda 21 local resumides en algun dels processos o documents descrits a continuació, realitzades durant l'any 2002.
  
No es podrà sol·licitar subvenció per a accions que han sigut subvencionades en convocatòries precedents.
  
Les actuacions per a les quals se sol·licita subvenció hauran d'estar finalitzades com a molt tard el 15 de novembre de 2002.
  
Els processos o documents als quals fa referència més amunt són els següents:
  
- Constitució i funcionament del fòrum local per la sostenibilitat.
  
- Realització de jornades de formació i divulgació sobre desenrotllament local sostenible i Agenda 21 local.
  
- Confecció de l'avaluació socioambiental prèvia, auditoria ambiental municipal o document comparable.
  
- Confecció del Pla d'Acció Ambiental per al municipi o d'alguna de les seues parts constituents (programes específics, línies prioritàries d'acció, etc.).
  
- Proposta d'un sistema d'indicadors de sostenibilitat per al municipi.
  
- Confecció de projectes tècnics d'execució de mesures concretes de desenrotllament de les accions previstes en els Plans d'Acció Local.
  
4. Quantia màxima de les subvencions
  
Les ajudes es podran concedir fins a un màxim del 80% dels costos subvencionables del projecte recollits en la base següent, tret dels gastos generals que se subvencionaran en un màxim del 20%, i dels projectes tècnics d'execució de les accions previstes en els plans d'acció local, que es podran subvencionar fins un màxim del 100%; tot això sense perjuí del que disposa la base 10, apartat 2.
  
5. Gastos subvencionables
  
Són les següents:
  
- Gastos de contractació de servicis externs d'assessorament i consultoria directament imputables al desenrotllament de les actuacions subvencionables.
  
- Gastos de personal contractat específicament per a la realització de les actuacions proposades.
  
- Gastos de formació específica en el procés d'Agenda 21 local del personal propi directament implicat en el desenrotllament de l'actuació proposada.
  
- Gastos externs contractats per a disseny i edició de materials de divulgació directament relacionats amb les actuacions subvencionables.
  
- Gastos de publicitat i comunicació directament relacionats amb les actuacions subvencionables.
  
- Gastos d'inscripció i assistència a jornades i congressos relacionats amb el procés d'Agenda 21 local.
  
No podran ser objecte d'esta subvenció els gastos d'adquisició de material inventariable, els gastos d'adquisició de maquinària i material consumible d'informàtica, ni els de reparació, construcció, reforma, equipaments i altres qualsevol que constituïsquen inversions reals o de caràcter permanent.
  
6. Sol·licituds i documentació
  
Els ajuntaments i mancomunitats que opten a la subvenció hauran de dirigir la sol·licitud a la Direcció General de Planificació i Gestió del Medi de la Conselleria de Medi Ambient. Les sol·licituds es podran presentar al Registre General de la Conselleria de Medi Ambient, al carrer Francesc Cubells, número 7, de València, així com a les direccions territorials d'esta Conselleria, situades a Alacant (carrer Churruca, núm. 29), Castelló de la Plana (avinguda dels Germans Bou, núm. 47) i València (carrer de Gregori Gea, núm. 27) o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
A la sol·licitud, subscrita per l'alcalde/essa president/a de l'ajuntament o, si és el cas, el president/a de la mancomunitat, o persona en qui deleguen, acreditant en este cas la delegació, caldrà adjuntar-hi la següent documentació, sense menyscapte de la documentació que puga demanar la Conselleria de Medi Ambient:
  
- Certificat de l'acord adoptat pel ple o la comissió de govern, quan acredite tenir este facultat delegada, pel qual es ratifique la sol·licitud formulada pel president de l'entitat, així com el compromís de realització de l'estratègia de sostenibilitat o del projecte objecte de l'ajuda.
  
- Memòria descriptiva de l'estratègia de sostenibilitat que se compromet a desenrotllar l'ajuntament o mancomunitat sol·licitant.
  
- Còpia compulsada de l'adhesió de l'ajuntament o mancomunitat a la Carta d'Aalborg i acreditació de la seua remissió, junt amb l'acord plenari d'adhesió, a la Campanya de Ciutats Europees Sostenibles.
  
- Memòria descriptiva del projecte a desenrotllar en el període de vigència de la subvenció, incloent-hi almenys els següents apartats: objectius, metodologia, agents institucionals i socials implicats, cronograma d'actuacions, recursos materials i humans necessaris per a cada actuació.
  
- Detall dels gastos previstos i subvenció sol·licitada per conceptes.
  
- Perspectives de continuació del procés que queden obertes una vegada acabat el període de subvenció.
  
- Trajectòria de l'ajuntament o mancomunitat en l'àmbit de la gestió ambiental i de polítiques a favor de la sostenibilitat.
  
- Declaració, si és el cas, de les subvencions sol·licitades, percebudes o reconegudes d'altres administracions públiques, o de qualsevol entitat pública o privada, pel mateix concepte, segons l'imprés 27945.
  
- Imprés d'alta de tercers per a pagaments de la Generalitat Valenciana degudament emplenat i segellat per l'entitat bancària corresponent, segons l'imprés 27231.
  
L'admissió a tràmit d'una sol·licitud de subvenció no generarà cap compromís de concessió.
  
7. Criteris de valoració de les sol·licituds
  
En la valoració de les sol·licituds se seguiran els criteris següents, de conformitat amb el següent orde de prioritat:
  
- Qualitat de la proposta presentada en funció del major o menor desenrotllament de cada actuació.
  
- Aplicabilitat pràctica de les accions proposades, adaptació als principis generals de sostenibilitat local i caràcter exemplificador.
  
- Metodologies de participació ciutadana implementades al llarg del procés.
  
- Perspectives de continuïtat del procés una vegada finalitzat el període de subvenció.
  
- Activitats realitzades d'intercanvi d'experiències amb altres entitats locals europees en relació amb el procés Agenda 21 local.
  
- Trajectòria de l'ajuntament o mancomunitat en el desenrotllament de polítiques concordes amb el desenrotllament sostenible i en l'àmbit de la gestió ambiental.
  
- Estar integrats els municipis dins la delimitació d'espais naturals protegits.
  
8. Esmena de les sol·licituds
  
Si la Direcció General de Planificació i Gestió del Medi advertix en la sol·licitud presentada l'existència d'algun defecte o inexactitud, ho comunicarà a l'entitat sol·licitant, i li concedirà un termini de 10 dies perquè faça l'esmena. Transcorregut este termini sense haver fet l'esmena, es considerarà que el sol·licitant ha desistit de la seua petició.
  
9. Valoració i tràmit
  
La valoració de les propostes serà realitzada, d'acord amb els criteris de valoració establits en la base 7, per una comissió d'avaluació, presidida per la directora general de Planificació i Gestió del Medi, o persona en qui delegue, i composta per la secretària general administrativa o persona en qui delegue, que actuarà com a secretària de la comissió, el cap del Servei de Planificació i Ordenació Sostenible del Medi i un tècnic del Servei de Planificació i Ordenació Sostenible del Medi, tots ells de la Conselleria de Medi Ambient.
  
La comissió proposarà la subvenció a concedir a cada beneficiari per aplicació dels percentatges màxims establits en la base 4. En el supòsit que la quantia global de les subvencions sol·licitades és superior al crèdit destinat segons l'article tercer de la present orde, la quantia a percebre per cada sol·licitant es reduirà proporcionalment aplicant els coeficients necessaris per a respectar este límit, tenint en compte que el crèdit romanent d'un programa podrà ser transferit a l'altre programa.
  
Una vegada formalitzats els actes d'instrucció corresponents, la comissió elevarà al conseller de Medi Ambient la proposta de concessió de subvencions, la qual contindrà les sol·licituds desestimades i el motiu de la desestimació, les sol·licituds estimades, la quantia subvencionable i l'import de l'ajuda corresponent a cada beneficiari, amb la indicació dels percentatges aplicats per a determinar-los i, si és el cas, els coeficients de reducció proporcional aplicats per a respectar el límit de la consignació pressupostària.
  
Mitjançant una resolució del conseller, es publicarà en el Diari Oficial de la Generalitat Valenciana la relació de beneficiaris, la quantia subvencionable i l'import de l'ajuda concedida a cada un d'ells, així com el termini o data límit per a la presentació de les sol·licituds de cobrament i documentació justificativa de les subvencions concedides.
  
El termini màxim per a resoldre les sol·licituds que es formulen per a la concessió de les ajudes que s'establixen en la present orde serà de dos mesos comptats des de la data d'acabament del termini de presentació de sol·licituds. Transcorregut este termini sense que hi haja recaigut resolució, s'entendrà desestimada la sol·licitud de concessió d'ajuda en el termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
En cas que els sol·licitants hagueren percebut o tingueren reconegudes, d'altres administracions o d'altres ens públics o privats, alguna altra subvenció pel mateix concepte, l'import total de les ajudes acumulades no podrà superar el cost total de l'activitat desenrotllada.
  
10. Obligacions dels beneficiaris
  
Els beneficiaris de les subvencions hauran de:
  
1. Trobar-se en situació que legitima la concessió.
  
2. Complir amb els requisits i condicions que comporta la concessió de l'ajuda.
  
3. Facilitar les comprovacions encaminades a garantir la correcta realització de l'actuació subvencionada.
  
4. Sotmetre's a les actuacions de control financer que correspon a la Intervenció General en relació amb les subvencions i ajudes concedides.
  
5. Comunicar, en qualsevol moment de la vigència de l'expedient, altres ajudes sol·licitades o concedides per a la mateixa activitat per altres administracions públiques o per altres ens públics o privats.
  
11. Procediment de pagament de la subvenció
  
Per al cobrament de la subvenció, l'entitat beneficiària haurà de presentar, en el termini fixat en la resolució de concessió, la corresponent sol·licitud de cobrament dirigida a la Direcció General de Planificació i Gestió del Medi, subscrita pel president de la corporació o persona en qui delegue, acreditant en este cas la delegació, i acompanyada de la següent documentació:
  
- Còpies compulsades de les factures corresponents als gastos efectuats en el desenrotllament de l'activitat, adjuntant-hi una còpia compulsada del corresponent document de pagament degudament fiscalitzat per l'interventor de la corporació local.
  
- En aquelles activitats en què es requerisca contractar personal s'adjuntarà una còpia compulsada del contracte i certificat del secretari de l'ajuntament o mancomunitat en què s'acredite la dedicació exclusiva al projecte subvencionat del personal contractat, així com el cost d'esta contractació fins a la data límit de realització de les actuacions recollida en la base 3 d'este annex.
  
- Informe final del projecte subvencionat, que inclou almenys els següents apartats: objectius, actuacions realitzades, metodologia, agents institucionals i socials implicats, recursos materials i humans utilitzats, períodes d'execució de les actuacions, els seus participants i destinataris, línies proposades per a la continuïtat del projecte.
  
- Detall de gastos definitius per concepte.
  
- Documentació elaborada en el disseny, desenrotllament o execució del pla d'acció ambiental i mostra dels materials divulgatius elaborats, si és el cas.